Det er efterhånden en lille måned siden, nordjyske Michael Valgren kom alvorligt til skade i et styrt. I det mindre franske etapeløb Route d’Occitanie røg danskeren ud over en skrænt og måtte siden opereres for adskillige skader. I TV 2-programmet AftenTouren kunne han mandag fortælle, at han er i bedring. - Jeg er heldigvis kommet hjem fra hospitalet, og det går rigtig godt med genoptræningen, så jeg er fortrøstningsfuld for, at jeg nok skal komme til at cykle - men hvornår ved jeg ikke helt endnu. Jeg skal nok komme tilbage, siger Michael Valgren. Han tilføjer, at han ikke regner med at være klar, før næste sæson begynder. Først om cirka to måneder kan han så småt begynde at cykle, da han i øjeblikket har en stor skinne på knæet. Nye detaljer I dagene efter styrtet kom der hele tiden nye detaljer frem om styrtet. Det forlød blandt andet fra holdet, at Valgren var få meter fra at ryge 100 meter længere ned. Mandag aften fortalte han sin egen version af det forfærdelige uheld. - Det er jo en farlig sport, og jeg skulle i udbrud på sidste etape. Holdet ville gerne teste mig lidt af, så vi startede nedad i 30 kilometer, og jeg tog nogle chancer rundt i nogle sving for at angribe. Og så i tredje sving havde jeg så alt for meget fart på og røg ud over barrieren og faldt 10 meter ned. - Jeg kunne mærke med det samme, at der var noget rigtig galt. - Jeg kan huske i momentet, da jeg lå dernede, at jeg fik fat på to sten, og gjorde alt hvad jeg kunne for at holde min krop oppe, for jeg kunne ikke bevæge mine ben. Og på et tidspunkt kom der så nogle ned og hjalp mig, men de kunne kun støtte på min hofte. - Mit ben var gået ud af led, og jeg havde bare så ondt, så til sidst måtte jeg nærmest bare give slip og glide ned, indtil de så fik bundet en snor om mig og hejst mig op i brystkassen. 14 dage på hospitalet Siden fulgte to uger på hospitalet, hvor Valgren blev opereret flere gange. Han var blandt andet hos en hoftespecialist, da han havde smadret sit bækken, og hoften ikke var på plads. Han fik desuden foretaget et indgreb i knæet, hvor både korsbånd, ledbånd og menisk var gået i stykker. Derfor er han nu i gang med et omfattende genoptræningsforløb. - Jeg arbejder nærmest mere nu, end jeg gjorde førhen. Jeg bruger jo seks-syv timer om dagen på passiv og aktiv genoptræning i løbet af hele dagen, så lige nu arbejder jeg hårdt, men også fordi jeg kan se fremskridt hver dag. - Der kommer nok en periode, hvor man synes, at det hele er noget værre lort. Men jeg skal nok kæmpe, siger Valgren. Har set Touren Mens EF Education-rytteren har ligget stille, har han haft tid til at se Tour de France, som i år begyndte i Danmark. Og Valgren har tændt for fjernsynet, selvom det gjorde ondt at misse starten i hjemlandet. - Jeg synes, det var nogle hårde billeder at se. Den var svær at sluge. - Jeg var lidt i tvivl, om jeg havde lyst til at se det, men jeg elsker jo cykelsporten. Jeg synes, Touren er det fedeste at være en del af. Så jeg synes bare det var fedt at se, hvor vilde danskerne er, og hvor meget de elsker cykelsporten. - Det var selvfølgelig ekstra hårdt ikke at være der selv, men jeg synes, at vi viste Danmark rundt på smukkeste vis, og det er jeg faktisk glad for, at jeg fik set, siger han.

Opsummering:
Danskeren bruger seks-syv timer om dagen på genoptræning.